### Beslutningstema

Det besluttes, om forsøgsordningen med tilskud til pasning af egne børn skal overgå til en permanent ordning.

### Historik

Kommunalbestyrelsen besluttede i december 2022 at indføre mulighed for, at forældre kan modtage tilskud til pasning af egne børn i en to-årig forsøgsperiode gældende fra den 1. februar 2022 til den 1 februar 2025. I Tønder Kommune har det derfor siden 1. februar 2023 været muligt for forældre med 0-3 årige børn at modtage et tilskud til pasning af egne børn. Børn- og Skoleudvalget er blevet orienteret om status af forsøgsordningen ved udvalgsmødet den 12. september 2023.

### Sagsfremstilling

Dagtilbudsloven giver kommunerne mulighed for at tilbyde forældre, som vælger at passe deres egne børn, et økonomisk tilskud i en periode. Dagtilbudslovens § 86 beskriver de rammer, det er muligt at tilbyde ordningen under. Det er muligt at give tilskuddet til børn i alderen 24 uger og frem til skolestart. Kommunalbestyrelsen i den enkelte kommune kan beslutte, at tilskuddet tilbydes til pasning af børn i hele aldersgruppen, dvs. fra 0-6 år, eller til pasning af henholdsvis småbørn eller børnehavebørn. Der kan jf. Dagtilbudsloven bevilges tilskud til pasning af egne børn for en periode på minimum 8 uger og maksimalt et år. Kommunalbestyrelsen kan i den forbindelse fastsætte en længere minimumsperiode og en kortere maksimumperiode. Der kan alene gives ét tilskud pr. barn og kun i en periode, som holder sig inden for den fastsatte tidsperiode. Hvis en familie har flere børn i aldersgruppen, kan der ydes tilskud til flere børn samtidigt. Dog må det samlede tilskud ikke overstige den gældende dagpengesats. Forældre kan i tilskudsperioden ikke modtage anden indkomst. Kommunalbestyrelsen har som øverste myndighed tilsynsforpligtelse med ordningen.

Tilskuddet må maksimalt udgøre 85 % af den kommunale udgift til en tilsvarende dagtilbudsplads. Der er i loven angivet en række betingelser, der skal være opfyldt for at modtage tilskuddet. Se bilag vedr. Dagtilbudsloven for regler af tilskud til pasning af egne børn.

I Tønder Kommune er nedenstående gældende i forsøgsperioden med tilskud til pasning af egne børn:

* Der ydes tilskud til pasning af egne børn i alderen 26 uger til barnet fylder 3 år.
* Tilskudsperioden har en minimumsperiode på 8 uger og en maksimumsperiode på 1 år.
* Tilskud pr. barn er fastsat til 6.340 kr. pr. md. i 2024 og 6.674 kr. pr. 1. januar 2025.
* Der føres et pædagogisk tilsyn med de hjemmepassede børn senest to måneder efter tilskudsperiodens opstart. Ved behov føres mere end ét tilsyn i tilskudsperioden. Tilsynets formål er at sikre, at ordningen opfylder barnets behov og udvikling. Tilsynet varetages af en dagplejepædagog.

Udbetaling af tilskud

Siden forsøgsordningens opstart pr. 1. februar 2023 og frem til 31. oktober 2024 har der været 49 børn, som er blevet hjemmepasset med et tilskud. Der er enkelte tilfælde, hvor den samme forældre har modtaget tilskud til to børn samtidigt.

* Der er udbetalt 7 tilskud i gennemsnit pr. måned fra 1. februar 2023 til 31. december 2023.
* Der er udbetalt 14 tilskud i gennemsnit pr. måned fra 1. januar 2024 til 31. oktober 2024.
* Det forventede gennemsnit for november og december 2024 er 14.
* I alt er der udbetalt/forventes der at blive udbetalt 252 tilskud i perioden fra den 1. februar 2023 til den 31. december 2024.

Tidsperiode og geografisk fordeling

Nedenstående tabel viser fordelingen af de 49 forældre i forhold til hvor lang tid, de har/kommer til at modtaget tilskud til pasning af egne børn:

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 2 md. | 3 md. | 4 md. | 5 md. | 6 md. | 7 md. | 8 md. | 9 md. | 10 md. | 11 md. | 12 md. |
| 9 | 12 | 9 | 2 | 4 | 1 | 1 | 1 | 1 | 1 | 8 |

Det fremgår, at 2 måneder, 3 måneder, 4 måneder og 12 måneder er de tidsperioder, som er blevet anvendt oftest. 16 % af alle forældrene har fået tilskuddet i den maksimale periode på 12 måneder, mens 18 % af forældrene har modtaget tilskuddet i minimumsperioden.

I nedenstående tabel vises den geografiske fordeling af de 49 forældre, som har modtaget tilskud til pasning af egne børn fordelt ift. [adresse] tre dagtilbudsområder.

|  |  |  |
| --- | --- | --- |
| Område Tønder | Område Løgumkloster/Toftlund | Område Skærbæk |
| 19 | 20 | 10 |

Forældretilfredshed

Børn- og Skoleudvalget blev ved udvalgsmødet den 12. september 2023 præsenteret for en status af forsøgsordningen, herunder en tilbagemelding fra forældre, der har anvendt ordningen. Forældrene gav på daværende tidspunkt udtryk for stor tilfredshed med ordningen. Jf. tilsynsførende, som fører tilsyn med de hjemmepassede børn, giver forældre fortsat udtryk for stor tilfredshed med ordningen. Tilskuddet gør en forskel for de familier, som ønsker hjemmepasning af deres børn, ligesom det gør en forskel for de forældre, der har et ønske om et specifikt dagtilbud, som evt. ikke har ledig kapacitet efter endt barselsorlov. Jf. tilsynsførende har ingen tilsyn givet anledning til bekymring.

### Økonomi

I forsøgsperioden er tilskuddet fastsat til samme beløb, som Tønder Kommune giver i tilskud til forældre, der benytter private pasningsordninger. Tilskud pr. barn har i år 2023 udgjort 6.195 kr. og udgør i 2024 6.340 kr. Tilskudsbeløbet svarer til 75 % af Tønder Kommunes udgift pr. barn til kommunal dagpleje.

Der har i forsøgsperioden ikke været anvist budget til ordningen. Udgiften er afholdt af budget til Dagtilbud fællesområde.

### Lovgrundlag

Dagtilbudsloven.

### Indstilling Fagchefen for Skole og Dagtilbud indstiller,

|  |  |
| --- | --- |
| at | forsøgsordningen ift. tilskud til pasning af egne børn overgår til en permanent ordning pr. 1. februar 2025, og |
| at | indstillingen videresendes til Økonomiudvalget og Kommunalbestyrelsen. |

Beslutning fra Børn- og Skoleudvalget, 5. november 2024, pkt. 4:

Indstillingen anbefales.

Beslutning fra Økonomiudvalget, 21. november 2024, pkt. 12:

Indstillingen anbefales.

Uffe Knudsen (F) kan ikke følge indstillingen.

### Beslutning

Indstillingen godkendt.

Uffe Knudsen (F) kan ikke følge indstillingen.